**Informatīvais ziņojums „Par maksimālajām konsultāciju pakalpojumu likmēm, kuras piemērojamas darbības programmas „Infrastruktūra un pakalpojumi” papildinājuma 3.2.2.1.1.apakšaktivitātes „Informācijas sistēmu un elektronisko pakalpojumu attīstība” projektu iepirkumos”**

Saskaņā ar Ministru kabineta 2011.gada 8.marta protokollēmumu (prot. Nr.14 21.§) „Informatīvais ziņojums „Par ārvalstu finanšu resursu (Eiropas Savienības struktūrfondu un Kohēzijas fonda, Eiropas Ekonomikas zonas finanšu instrumenta, Norvēģijas valdības divpusējā finanšu instrumenta un Latvijas un Šveices sadarbības programmas) apguvi līdz 2010.gada 31.decembrim”” 6.punktu Vides aizsardzības un reģionālās attīstības ministrijai (turpmāk – VARAM) jāiesniedz Ministru kabinetā koalīcijas darba grupā par Eiropas Savienības fondu jautājumiem saskaņotu priekšlikumu, lai noteiktu finansējuma saņēmējiem saistošus nosacījumus pakalpojumu, tai skaitā pakalpojumu komponenšu attiecināmo izmaksu vienību limitiem, ietverot cilvēkstundu likmes, tai skaitā nodrošinot šo nosacījumu piemērošanu 3.2.2.1.1.apakšaktivitātes „Informācijas sistēmu un elektronisko pakalpojumu attīstība” (turpmāk – 3.2.2.1.1.apakšaktivitāte) projektiem, par kuru īstenošanu ir noslēgtas vienošanās un kuru ietvaros paredzētās izmaksas ir nesamērojami augstas.

**1.attēls**

**2.attēls**

Ņemot vērā Ministru kabineta uzdoto, VARAM ir apkopojusi 3.2.2.1.1.apakšaktivitātes projektu īstenotāju sniegto informāciju par veiktajiem iepirkumiem. Saskaņā ar iesniegto informāciju (uz 2011.gada 5.aprīli) 3.2.2.1.1.apakšaktivitātes ietvaros ir veiktas vairāk nekā **319** iepirkumu procedūras, no kurām **37** iepirkuma procedūras ir veiktas, ietverot konsultāciju pakalpojumus, kur atlīdzības pamatā ir noteiktas konsultāciju likmes.

Kā redzams 1.attēlā, **80%** no visām iepirkuma procedūrām organizētas konkursa kārtībā – atklātā vai slēgtā vai Publisko iepirkumu likuma 81.panta kārtībā, bet 2**0%** iepirkumu procedūru ir veiktas Publisko iepirkumu likumā noteiktajā kārtībā, kas neparedz konkursa rīkošanu.

**46%** gadījumu **(17)** no iepirkuma procedūrām, kurās paredzētas konsultāciju pakalpojumu likmes, rīkotas kā sarunu procedūras par 4 619 116 latu (20% naudas izteiksmē no 22 909 846 latu 37 iepirkumu procedūru ietvaros), un **14** gadījumos (tajā skaitā divos gadījumos arī slēgtā konkursā) maksimālā konsultāciju likme ir lielāka par **45** latiem par vienu cilvēkstundu (2.attēls).

Ņemot vērā apkopoto informāciju, jāsecina, ka paaugstinātas konsultāciju pakalpojumu likmes nav sistemātiska parādība, (**5%** gadījumu no visām iepirkumu procedūrām 3.2.2.1.1.apakšaktivitātes ietvaros, turklāt ņemtas vērā tikai maksimālās konsultāciju pakalpojumu likmes, kas norādītas konkrēta iepirkuma ietvaros). Pieļaujot iespēju, ka var būt gadījumi, kad konultāciju pakalpojumu likme objektīvu apstākļu dēļ var būt lielākā par 45 latiem par vienu cilvēk stundu, nepieciešams risinājums, kas pieļauj paaugstinātu, bet tirgum atbilstošu konsultāciju pakalpojumu likmi par vienu cilvēkstundu. Vienlaikus gan jāatzīmē, ka paaugstinātas konsultāciju pakalpojumu likmes novērojamas gandrīz vienīgi tajās iepirkuma procedūrās, kurās paredzēta sarunu procedūra. Bet šis apstāklis var būt objektīvi saistīts ar to, ka konkrētu pakalpojumu bieži vien var piedāvāt tikai viens pakalpojumu sniedzējs, kurš nepiedāvā šo pakalpojumu par zemāku cenu.

Risks noteikt neadekvātu pakalpojuma cenu cieši korelē ar sarunu procedūru, kura izvēlēta kā viena no iepirkuma procedūrām. Līdz ar to, ja tiktu aizliegta sarunu procedūra kā viena no iepirkuma procedūrām, konkursa principa piemērošana jau preventīvi novērstu pakalpojumu sniegšanu par tirgum neatbilstošu cenu.

2011.gada 15.aprīlī notika sanāksme starp VARAM, Finanšu ministriju un Centrālo finanšu un līgumu aģentūru par konsultāciju pakalpojumu likmju apmēru un par iespējamiem risinājumiem to ierobežošanai.

Sanāksmē tika izvērtēti dažādi iespējamie risinājumi, lai izvairītos no tirgum neatbilstošu konsultāciju pakalpojumu likmju piemērošans Eiropas Savienības fondu projektos:

1. **noteikt konsultāciju pakalpojumu likmju** **griestus**, piemēram, 45-60 latu robežās.

*Pozitīvie aspekti*:

* Vienkāršs nosacījums, kā ierobežot nepamatoti augstas pakalpojumu konsultāciju likmes*.*

*Negatīvie aspekti*:

* konsultāciju pakalpojumu likmju griesti radīs ierobežojumus objektīvai tirgus cenai, kā rezultātā var aizkavēties projekta īstenošanas process.
1. **atteikties no sarunu procedūras Eiropas Savienības fondu projektu īstenošanā**, pieļaujot to tikai gadījumos, kad rezultātu nav devusi iepirkumu konkursa rīkošana.

*Pozitīvie aspekti:*

* vienkāršs nosacījums;
* tiks veicināta tirgus konkurence;

*Negatīvie aspekti:*

* neatrisina problēmu, ja pastāv aizdomas, ka konsultāciju pakalpojumu likmes pēc konkursa vai sarunu procedūras rīkošanas vienalga nav atbilstošas tirgus cenai;
* var būt objektīva situācija, kad rezultātu nav devusi iepirkumu konkursa rīkošana un atkārota iepirkuma konkursa rīkošana nav iespējama laika trūkuma dēļ, vai arī tirgus cenas dēļ.
1. ņemot vērā relatīvi nelielo gadījumu skaitu (**5%** no kopējā iepirkumus skaita), kad konsultāciju likmes varētu šķist nepamatoti paaugstinātas, ir iespēja **izvērtēt katru gadījumu individuāli**, vienlaikus nosakot likmju griestus, kurus pārsniedzot, pirms līguma noslēgšanas ar konsultāciju pakalpojuma sniedzēju, konsultāciju pakalpojumu likmes apmērs jāsaskaņo ar Eiropas Savienības fondu vadībā iesaistītajām institūcijām (sadarbības iestādi, atbildīgo iestādi vai vadošo iestādi).

*Pozitīvie aspekti:*

* preventīvi tiek novērsta tirgum neatbilstošu likmju noteikšana;

*Negatīvie aspekti:*

* palielinās administratīvais slogs;
* nepieciešama konsultāciju pakalpojumu likmes izvērtēšanas metodika vai ekspertu pakalpojumi.

Lai noteiktu pakalpojumu izmaksu vienību limitus, pakalpojumiem nepieciešams noteikt vienas vai dažu komponenšu, kas ir pakalpojuma sniegšanas pamatā (piemēram, cilvēkstundas), izmaksu limitus.

*Pozitīvie aspekti*:

* Prognozējama budžeta plānošana (jautājums par ietaupījumiem nav viennozīmīgs)*.*

*Negatīvie aspekti*:

* Pakalpojumu izmaksu limiti sarežģītu un nestandarta pakalpojumu sniegšanā būs zemāki par tirgus cenu.
* Pakalpojuma saņēmējam ir gandrīz neiespējami izkontrolēt pakalpojuma sniedzēja patērētos resursus pakalpojuma sniegšanai.
* Pakalpojuma sniedzējiem rodas motivācija pielīdzināt pakalpojumu cenas maksimālajiem ierobežojumiem.
* Bieži vien nav iespējams noteikt nepieciešamos resursus pakalpojuma sniegšanai.
* Mainoties tirgus situācijai, pakalpojumu izmaksu limiti var nenodrošināt pakalpojumu sniegšanu atbilstoši tirgus cenai.

Ņemot vērā minēto attiecībā uz pakalpojumu izmaksu vienību limitiem, sanāksmes dalībnieki vienojās, ka pakalpojumu izmaksu vienību limitu noteikšana pašreizējā situācijā nav lietderīga un visticamāk konkursa procedūras piemērošana lielākajā daļā iepirkuma procedūru nodrošinās pakalpojuma cenu, kas atbilst tirgus cenai.

*Priekšlikums*

Ņemot vērā iepriekš minēto, sanāksmes dalībnieki vienojās par šādiem nosacījumiem visu 3.2.2.1.1.apaksātkvitātes kārtu projektiem, lai ierobežotu nepamatoti augstas konsultāciju pakalpojumu izmaksas:

1. noteikt, ka turpmāk **sarunu procedūras projektu iepirkumos nav pieļaujamas** un izmaksas, kas radušās par sarunu procedūras rezultātā iepirktajiem pakalpojumiem, nav attiecināmas;
2. iepirkumos, kuros iepirkuma procedūra vēl nav uzsākta, **noteikt maksimālo konsultāciju pakalpojumu likmi 45 latu apmērā par cilvēkstundu,** kā tas tika noteikts attiecībā uz Izglītības un zinātnes ministrijas projektiem ar Ministru kabineta 2011.gada 22.marta protokollēmumu Nr.18 40§, veicot samaksu ar nodošanas-pieņemšanas aktu un nodrošinot izmaksu izsekojamību. Samaksu par cilvēkstundām veikt tikai par pakalpojumiem, kurus nav iespējams pasūtīt kā gabaldarbus. Samaksu veikt saskaņā ar līgumslēdzēju pušu parakstītu nodošanas-pieņemšanas aktu, kurā atspoguļota informācija par nostrādāto stundu skaitu, stundas likmi un padarītā darba saturu;
3. **pakalpojumu izmaksas**, kuru samaksa veikta piemērojot cilvēkstundas likmi, **nepārsniedz 5% no projekta kopējām tiešajām attiecināmajām izmaksām**. Nosacījums neattiecas uz finansējuma saņēmējiem, kuri noslēguši līgumus līdz protokollēmuma pieņemšanas dienai un kuriem saskaņā ar līguma nosacījumiem bez finansiālas negatīvas ietekmes nav iespējams pakalpojumus turpmāk nepasūtīt;
4. **iepirkumu tehniskās specifikācijas izstrādes izmaksas nepārsniedz 5% no projekta tiešajām attiecināmajām izmaksām**. Nosacījums neattiecas uz finansējuma saņēmējiem, kuri noslēguši līgumus līdz protokollēmuma pieņemšanas dienai un kuriem saskaņā ar līguma nosacījumiem bez finansiālas negatīvas ietekmes nav iespējams pakalpojumus turpmāk nepasūtīt;
5. iepirkumos, kur līgumi ar pakalpojumu sniedzējiem ir noslēgti un kur konsultāciju pakalpojumu likme pārsniedz 45 latus par cilvēkstundu, **iespēju robežās noslēgto līgumu ietvaros vienoties par konsultāciju pakalpojumu likmes samazinājumu atbilstoši tirgus cenai**.

Informatīvais ziņojums šī gada 21.aprīlīt tika izskatīts Koalīcijas partneru darba grupā „Par ES Struktūrfondu un Kohēzijas fonda jautājumiem”, kurā tika konceptuāli atbalstīts.

Vides aizsardzības un reģionālās

attīstības ministra vietā –

satiksmes ministrs U.Augulis

Vīza:

Vides aizsardzības un reģionālās

attīstības ministrijas valsts sekretārs G.Puķītis

07.06.2011. 09:24

1103

Ritvars Timermanis

67770324, ritvars.timermanis@varam.gov.lv